Lögreglumenn hafna alfarið fullyrðingum lögmanns um meinta mismunun þegar kemur að rannsókn kynferðisbrotamála og vilja að ríkissaksóknari rannsaki þessar ásakanir. Formaður Landssambands lögreglumanna sakar lögmanninn um aðför að starfsheiðri lögreglumanna.
Þorbjörg Inga Jónsdóttir lögmaður sagði á ráðstefnu í síðasta mánuði að það væri hennar upplifun að hvítur karlmaður í góðum jakkafötum fengi betri framgang en aðrir hjá lögreglu og dómstólum í nauðgunarmálum. Þorbjörg hefur sinnt réttargæslu fyrir þolendur kynferðisofbeldis og á einnig sæti í eftirlitsnefnd um störf lögreglu.
Landssamband lögreglumanna gagnrýnir þessi ummæli harðlega og sendu dómsmálaráðherra bréf í síðustu viku þar sem farið er fram á að ríkissaksóknari rannsaki sannleiksgildi þessarar fullyrðingar.
Fjölnir Sæmundsson formaður Landssambands lögreglumanna segir þetta vera alvarlegar ávirðingar í garð lögreglu og dómstóla.
Þetta er bara aðför að okkar starfsheiðri og þegar þetta kom fram þá kom mikið kurr hjá lögreglumönnum og reiði. Þessi manneskja eða lögmaður sem setur þetta fram situr í nefnd um eftirlit með störfum lögreglu
og við lítum þannig á að hún sé vanhæf til að sitja í þeirri nefnd ef hún hefur þetta álit á lögreglumönnum og talar svona á opinberum vettvangi um störf lögreglu
Áslaug Arna Sigurbjörnsdóttir dómsmálaráðherra segir í skriflegu svari við fyrirspurn fréttastofu að þetta séu alvarlegar ásakanir og að hún hafi óskað eftir því við ríkislögreglustjóra að þessi gagnrýni verði tekin til umfjöllunar innan lögreglunnar. Að öðru leyti vill ráðherra ekki tjá sig um málið að svo stöddu. Ekki náðist í Þorbjörgu Ingu Jónsdóttur í morgun.
Landssamband lögreglumanna vill að ríkissaksóknari rannsaki ummæli lögmanns um meinta mismunun lögreglu og dómstóla þegar kemur að rannsókn kynferðisbrotamála. 